Γκιόργκι Σερμαντίνι

Ο **Γκιόργκι Σερμαντίνι** (Μτσχέτα, 2 Απριλίου 1989) είναι Γεωργιανός διεθνής καλαθοσφαιριστής. Έχει ύψος 2,18 μέτρα και αγωνίζεται στη θέση του σέντερ για την Τενερίφη.

## Σταδιοδρομία
Ο Γκιόργκι Σερμαντίνι υπέγραψε το πρώτο του επαγγελματικό συμβόλαιο το 2005 με τη Μακάμπι Τμπίλισι, ομάδα της Γεωργίας, στην οποία παρέμεινε για τρία χρόνια.

Το καλοκαίρι του 2008 πήρε μεταγραφή στον Παναθηναϊκό και πραγματοποίησε το επίσημο ντεμπούτο του με τους "πράσινους" στις 29 Νοεμβρίου του ίδιου έτους. Μετά από δύο χρόνια παραμονής στον Παναθηναϊκό, ο Σερμαντίνι δόθηκε δανεικός αρχικά στην σλοβενική Ολύμπια Λιουμπλιάνα (2010-11) και έπειτα στην ιταλική Καντού (2011-12). Τον Ιούνιο του 2012 ο Σερμαντίνι έμεινε ελεύθερος από τον Παναθηναϊκό και υπέγραψε συμβόλαιο συνεργασίας με τη Μακάμπι Τελ Αβίβ, ομάδα του Ισραήλ.

Το Δεκέμβριο του 2012 επέστρεψε στην Ελλάδα, αυτήν τη φορά για λογαριασμό του Ολυμπιακού Πειραιώς, στον οποίο παρέμεινε για λίγους μόνο μήνες, καταφέρνοντας ωστόσο να φτάσει στην κατάκτηση της Ευρωλίγκα του 2013. Μετά το τέλος της σεζόν 2012-13, ο Ολυμπιακός δεν ανανέωσε το συμβόλαιο του Σερμαντίνι, με αποτέλεσμα ο Γεωργιανός να μείνει ελεύθερος από την ελληνική ομάδα και να μετεγγραφεί στην ισπανική Σαραγόσα. Τον Φεβρουάριο του 2014 ο Σερμαντίνι επέστρεψε στον Ολυμπιακό Πειραιώς μέχρι το τέλος της σαιζόν.

Την επόμενη χρονιά αγωνίστηκε στην Ιταλία με την Καντού.

Το 2015 πήρε μεταγραφή στην Ανδόρα. Με την Ανδόρα πραγματοποίησε καλή σεζόν το 2016-17 με 16.1 πόντους και 7.6 ριμπάουντ σε 26.1 λεπτά ανά αγώνα. με αποτέλεσμα να βρεθεί πρώτη πεντάδα της χρονιάς, και να αναδειχτεί τρεις φορές MVP του μήνα (Ιανουάριος , Μάρτιος, Μάιος 2017).

Το 2017 συμφώνησε με την Μάλαγα. Τον Φεβρουάριο του 2019 αναδείχτηκε για τέταρτη φορά MVP του μήνα στο Πρωτάθλημα Ισπανίας, έχοντας μέσο όρο 18.5 πόντους, 7.5 ριμπάουντ και 27 βαθμούς στο σύστημα αξιολόγησης.

Στις 9 Ιουνίου 2019 ο Σερμαντίνι υπέγραψε στην Τενερίφη για τα επόμενα 1+1 χρόνια. Στις 9 Φεβρουαρίου 2020, κατέκτησε με την Τενερίφη το Διηπειρωτικό Κύπελλο, με τον ίδιο να ξεχωρίζει στον τελικό κόντρα στην Μπολόνια, έχοντας 18 πόντους (6/12 δίποντα, 6/8 βολές) και 7 ριμπάουντ. Στις 27 Μαΐου 2020, ανακοινώθηκε η τριετής επέκταση (μέχρι το 2023) του συμβολαίου του με την Τενερίφη. Επίσης τη σεζόν 2019-20, μπήκε στην καλύτερη πεντάδα του ισπανικού πρωταθλήματος ως ο καλύτερος σέντερ της διοργάνωσης, καθώς και στην καλύτερη πεντάδα του Μπάσκετμπολ Τσάμπιονς Λιγκ. Τον Οκτώβριο του 2020, ανταμείφθηκε για τις εμφανίσεις του (18,3 πόντους και 5 ριμπάουντ κατά μέσο όρο) παίρνοντας τον τίτλο του πολυτιμότερου παίκτη του μήνα για το Πρωτάθλημα Ισπανίας. 

Τη σεζόν 2020-21, έφτασε με την Τενερίφη στο Final-8 του Μπάσκετμπολ Τσάμπιονς Λιγκ. Ο ίδιος αναδείχτηκε μέλος της καλύτερης πεντάδας της διοργάνωσης για δεύτερη συνεχόμενη φορά έχοντας 15.7 πόντους, 6.1 ριμπάουντ, 1.8 ασίστ κατά μέσο όρο. Στις 26 Μαΐου, ανακοινώθηκε ότι αποτελεί παμψηφεί τον MVP του Πρωταθλήματος Ισπανίας αφού είχε 17 πόντους (66.1% δίποντα, 90.6% βολές), 5.4 ριμπάουντ, 1.8 ασίστ, 0.9 κλέψιμο, 0.5 κόψιμο, 2.1 λάθη και 22.5 μονάδες στο σύστημα ατομικής αξιολόγησης σε 23:19, οδηγώντας την Τενερίφη μέχρι την τρίτη θέση της κανονικής περιόδου (27-9). Παράλληλα μπήκε στην καλύτερη πεντάδα της διοργάνωσης για τρίτη φορά στην καριέρα του. 

Στις 6 Μαΐου 2022, προκρίθηκε στον τελικό του Τσάμπιονς Λιγκ, αφού η Τενερίφη κέρδισε στον ημιτελικό του Final Four την Χαποέλ Χολόν 78-71, με τον ίδιο να βοηθά με 14 πόντους και 7 ριμπάουντ. Στις 8 Μαΐου, κατέκτησε το τρόπαιο του Μπάσκετμπολ Τσάμπιονς Λιγκ, αφού η Τενερίφη κέρδισε στον τελικό την Μανρέσα 98-87 με τον ίδιο να είναι από τους κορυφαίους των νικητών έχοντας 14 πόντους και 3 ριμπάουντ. Στις 15 Μαΐου, ανακοινώθηκε ότι αποτελεί μέλος της κορυφαίας πεντάδας της σεζόν στο Πρωτάθλημα Ισπανίας, για τέταρτη φορά στην καριέρα του. 

Στις 12 Φεβρουαρίου 2023, κατέκτησε για δεύτερη φορά το Διηπειρωτικό Κύπελλο νικώντας την Σάο Πάολο 89-68, με τον ίδιο να έχει 12 πόντους (5/6 δίποντα) και 6 ριμπάουντ. Στις 14 Μαΐου 2023, με την Τενερίφη πήρε την τρίτη θέση στο Final-4 του Μπάσκετμπολ Τσάμπιονς Λιγκ, αφού νίκησε στον μικρό τελικό από την Μάλαγα 84-79. Ο ίδιος λόγω της καλής του χρονιάς αναδείχτηκε μέλος της δεύτερης καλύτερης πεντάδας της διοργάνωσης. Στις 26 Μαΐου, ανακοινώθηκε ότι αναδείχτηκε MVP του Πρωταθλήματος Ισπανίας για δεύτερη φορά στην καριέρα του, καθώς επίσης και μέλος της καλύτερης πεντάδας για πέμπτη φορά, μετρώντας συνολικά 13.9 πόντους, 5.2 ριμπάουντ και 18 PIR. Στις 4 Ιουλίου 2023, ανανέωσε το συμβόλαιό του μέχρι το 2024 με οψιόν για ακόμα μία χρονιά.

## Εθνική ομάδα
Ο Γκιόργκι Σερμαντίνι έχει πραγματοποιήσει αρκετές συμμετοχές με την εθνική ομάδα καλαθοσφαίρισης της Γεωργίας, έχοντας συμμετάσχει στα Ευρωμπάσκετ 2013, 2017 και 2025 καθώς και στα προκριματικά Παγκοσμίου Κυπέλλου 2019. Το 2023, ήταν μέλος της ομάδας που αγωνίστηκε για πρώτη φορά στην ιστορία της στο Παγκόσμιο Κύπελλο του 2023.

Στις 30 Νοεμβρίου 2025, μετά από 202 συμμετοχές σε 18 χρόνια, ο Σερμαντίνι έριξε τίτλους τέλους στην καριέρα του με την εθνική Γεωργίας., έχοντας κόντρα στην Ισπανία 8 πόντους, 6 ριμπάουντ και 2 ασίστ, σε αυτή την τελευταία παράστασή του.

Μεταξύ άλλων, έχει αγωνιστεί στο Ευρωπαϊκό Πρωτάθλημα Νέων του 2007 και του 2008.

## Τίτλοι-Διακρίσεις

### Συλλογικοί

#### [[Παναθηναϊκός (καλαθοσφαίριση ανδρών)|Παναθηναϊκός]]

*Πρωτάθλημα Ελλάδος: (2009)
*Κύπελλο Ελλάδος: (2009)
*Ευρωλίγκα: (2009)
*Τριπλ Κράουν: (2009)

#### [[Ολυμπιακός Σ.Φ.Π. (καλαθοσφαίριση ανδρών)|Ολυμπιακός]]

* Ευρωλίγκα: (2013)

#### [[ΚΜ 1939 Κανάριας|Ιμπέροσταρ Τενερίφη]]

* 2x Διηπειρωτικό Κύπελλο: (2020, 2023)
* Μπάσκετμπολ Τσάμπιονς Λιγκ: (2022)

### Ατομικοί

* 2x MVP Πρωταθλήματος Ισπανίας: (2021, 2023)
* 6x Καλύτερη πεντάδα Πρωταθλήματος Ισπανίας
** 5x Πρώτη πεντάδα Πρωταθλήματος Ισπανίας (2017, 2020, 2021, 2022, 2023)
** Δεύτερη πεντάδα Πρωταθλήματος Ισπανίας (2025)
*9x MVP του μήνα στο Πρωτάθλημα Ισπανίας: (Ιανουάριος 2017, Μάρτιος 2017, Μάιος 2017, Φεβρουάριος 2019, Δεκέμβριος 2019, Οκτώβριος 2020, Ιανουάριος 2021, Μάρτιος 2021, Ιανουάριος 2023)
* 3x Καλύτερη πεντάδα στο Μπάσκετμπολ Τσάμπιονς Λιγκ: (2020, 2021, 2022)
* Δεύτερη Καλύτερη πεντάδα στο Μπάσκετμπολ Τσάμπιονς Λιγκ: (2023)

## Παραπομπές


Κατηγορία:Γεωργιανοί καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Ολύμπια Λιουμπλιάνας
Κατηγορία:Καλαθοσφαιριστές ΜΚ Ανδόρα
Κατηγορία:Καλαθοσφαιριστές Μπάσκετ Σαραγόσα
Κατηγορία:Καλαθοσφαιριστές Τενερίφης
Κατηγορία:Καλαθοσφαιριστές ιταλικών συλλόγων
Κατηγορία:Καλαθοσφαιριστές ισπανικών συλλόγων
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Ευρωμπάσκετ 2022